จะเกิดอะไรขึ้น หลังดอกเบี้ยสหรัฐขยับ
โดย...จิรวัฒน์ สุภรณ์ไพบูลย์
29 ต.ค. 2565

โดย...จิรวัฒน์ สุภรณ์ไพบูลย์ 
ภายหลัง โดนัลด์ ทรัมป์ ชนะการเลือกตั้งประธานาธิบดีสหรัฐอัตราผลตอบแทนพันธบัตร (Yield) สหรัฐ 10 ปี ปรับเพิ่มขึ้นเกือบ 60 bps ซึ่งถือได้ว่าเป็นการปรับเพิ่มขึ้นมากที่สุดในช่วงเวลาเพียง 2 สัปดาห์ติดกันในรอบ 15 ปี เลยทีเดียว การปรับเพิ่มขึ้นของอัตราผลตอบแทนพันธบัตรสหรัฐส่งผลให้ราคาพันธบัตรสหรัฐปรับตัวลดลงอย่างรุนแรง สร้างผลขาดทุนอย่างมากให้กับพอร์ตที่ถือครองพันธบัตร และสร้างความกังวลให้กับนักลงทุนว่าจะเกิดอะไรขึ้นต่อจากนี้ไป
หากมองย้อนอดีต เพื่อเปรียบเทียบเหตุการณ์ที่คล้ายคลึงกัน และพยายามพยากรณ์เหตุการณ์ที่จะเกิดขึ้นต่อไป อาจสามารถเทียบเคียงกับ 2 เหตุการณ์ดังนี้
เหตุการณ์ที่ 1 เกิดขึ้นในปี 2013 เมื่อธนาคารกลางสหรัฐ (เฟด)ส่งสัญญาณที่จะลดปริมาณเงินจากมาตรการผ่อนคลายเชิงปริมาณ (QE) ถึงแม้เป็นเพียงแค่การส่งสัญญาณและยังไม่ได้เริ่มดำเนินการจริง แต่ก็สร้างความตกใจให้กับตลาดทุนอย่างมาก อัตราผลตอบแทนพันธบัตร 10 ปีสหรัฐปรับเพิ่มขึ้น 140 bps ในช่วงเดือน พ.ค.-ก.ย. 2013 ตลาดหุ้นกลุ่มประเทศพัฒนาแล้วปรับลดลง 8% ในขณะที่ตลาดหุ้นกลุ่มประเทศกำลังพัฒนาปรับลดลงกว่า 16% แต่หลังจากนั้นตลาดหุ้นก็ค่อยๆ ปรับตัวสูงขึ้น โดยในระยะเวลา 10 เดือนหลังการปรับลดลง ตลาดหุ้นประเทศพัฒนาแล้วสามารถปรับสูงขึ้นกว่า 20% จากจุดต่ำสุด ในขณะที่ตลาดหุ้นกลุ่มประเทศกำลังพัฒนาฟื้นตัวช้ากว่า
เหตุการณ์ที่ 2 เกิดขึ้นในช่วงปี 2003-2006 ซึ่งเป็นช่วงเศรษฐกิจฟื้นตัวหลังวิกฤตดอทคอมในสหรัฐ เฟดทยอยประกาศปรับเพิ่มขึ้นดอกเบี้ย 3 ครั้ง ส่งผลให้อัตราผลตอบแทนพันธบัตรสหรัฐปรับเพิ่มขึ้นสูงถึง 200 bps ในช่วง 3 ปี เฉพาะในช่วงเดือน เม.ย. 2004 อัตราผลตอบแทนพันธบัตรสหรัฐปรับเพิ่มขึ้น 110 bps ตลาดหุ้นในกลุ่มประเทศพัฒนาแล้วปรับลดลง 7% ในขณะที่ตลาดหุ้นกลุ่มประเทศกำลังพัฒนาปรับลดลงกว่า 20% ใน 6 สัปดาห์ แต่หลังจากนั้น ตลาดหุ้นทั้งสองก็ทยอยฟื้นตัว และทำให้ตลอดช่วงระหว่างปี 2003-2006 ตลาดหุ้นประเทศพัฒนาแล้วและตลาดหุ้นกลุ่มประเทศกำลังพัฒนาให้ผลตอบแทนสูงถึง 16% และ 34% ต่อปีตามลำดับ
ดูเผินๆ แล้ว เหตุการณ์ที่กำลังเกิดขึ้น มีความใกล้เคียงกับเหตุการณ์ในปี 2013 ซึ่งอาจทำให้ตลาดหุ้นกลุ่มประเทศพัฒนาแล้วฟื้นตัวหรือปรับเพิ่มขึ้นได้ดีกว่า ความแตกต่างอยู่ที่ 1) กลุ่มประเทศตลาดกำลังพัฒนาหลายส่วนมีภาวะเศรษฐกิจที่ดูดีกว่าเมื่อปี 2013 และ 2) ยังมีความไม่แน่นอนเกี่ยวกับนโยบายและความสามารถในการปฏิบัติตามนโยบายของทรัมป์ที่จะส่งผลกระทบทั้งเศรษฐกิจภายในสหรัฐ และกับประเทศคู่ค้าในกลุ่มประเทศตลาดกำลังพัฒนา